Flere aktivister fra Østerild skal mandag for retten i Thisted. De nægter at betale bøder.

En gruppe aktivister, der i august sidste år forsøgte at forhindre træfældninger i naturområdet Østerild, skal mandag for retten. Aktivisterne nægter at betale bøder, som de blev pålagt for at standse arbejdet, hvor man fældede træer for at gøre naturen klar til et testcenter for kæmpevindmøller. Ifølge retslisten fra retten i Thisted skal seks aktivister for retten, fordi de ikke vil acceptere de bøder, som de er pålagt. Mens aktivisterne forsvarer sig i retten i Thisted vil der også være en demonstration udenfor retsbygningen. Retsmødet starter klokken 13.00. TV2/Nord følger sagen.